Tomáš, Erik, poslanec NR SR (2022-03-24):
Ďakujem veľmi pekne. Vážený pán predsedajúci, kolegovia, kolegyne, dovoľte v krátkosti uviesť túto novelu zákona o sociálnych službách. Mnohí viete, že situácia v sociálnych službách na Slovensku je, čo sa týka personálu, už dlhodobejšie alarmujúca a súčasná doba tento personálny podstav ešte zvýrazňuje. Je to jednoducho tak, že 24-tisíc, približne 24-tisíc väčšinou opatrovateliek, prípadne opatrovateľov pracuje v zahraničí, v okolitých krajinách a potom chýbajú doma. A tým kľúčovým dôvodom, prečo to tak je, je nedostatočný príjem za takúto vážnu prácu, ktorú vykonávajú. A my si to, samozrejme, uvedomujeme. A podobne ako v iných prípadoch, aj teraz sme sa spojili s asociáciami a komorami, teda s príslušnými organizáciami, aby sme im pomohli tento problém riešiť. Jednoducho ak chceme niečo zmeniť v parlamente, mali by sme počúvať predovšetkým tých, ktorých sa to týka. Viete dobre, že sme to urobili napríklad pri tej mimoriadnej valorizácii dôchodkov, že sme sa spojili s Jednotou dôchodcov Slovenska, počúvali sme ich a v ich mene sme predložili zákon. Zmietli ste ho zo stola parlamentu, ale čo už. Vy už ste takí, ale to sa už k tomu vracať nebudem. Môžem len povedať, že určite predložíme rovnaký návrh zákona hneď, ako to bude možné. Ale späť k tomuto zákonu. Čiže chýbajú tu opatrovateľky, chýbajú tu opatrovatelia, pracujú v zahraničí, nič sa pre to nerobí. Aj preto organizácie, ktoré zastrešujú túto skupinu, protestovali pred štátnou inštitúciou a mal som pocit, že vy vládni predstavitelia by ste si ich mali všimnúť, ale absolútne ste ich odignorovali. Nestačí, dámy a páni, len tlieskať opatrovateľkám, nestačí im len ďakovať, ako najmä v čase covidu pomáhajú odkázaným ľuďom. Treba pre nich aj niečo urobiť. My sme sa spojili aj s Asociáciou poskytovateľov sociálnych služieb, aj s Komorou opatrovateliek Slovenska, opatrovateľov Slovenska a predkladáme konkrétny návrh, ktorý je v súlade s ich požiadavkami. A nie je vôbec finančne náročný, nie je to žiadny nejaký obrovský nápor na štátny rozpočet a vysvetlím vám teraz ten mechanizmus, ako ideme výraznejšie zvýšiť platby opatrovateliek, opatrovateľov, ale aj ďalších pracovníkov v sociálnych službách. Je to v princípe veľmi jednoduché. Už teraz sa štátny príspevok, tí, ktorí sa tomu nevenujete, len vám chcem vysvetliť, že to financovanie sociálnych služieb pozostáva z troch zložiek, je tam štátny príspevok, príspevok samosprávy a, samozrejme, príspevok klienta, ale my ideme cez ten štátny príspevok zvýšiť platy opatrovateľov a opatrovateliek a to takým spôsobom, že po prvé v zákone naviažeme ten štátny príspevok definitívne na minimálnu mzdu. Už teraz je džentlmenská dohoda medzi vládou a poskytovateľmi sociálnych služieb ešte z našich predchádzajúcich čias na tom, že sa bude, budú ten, bude ten štátny príspevok zvyšovať podľa toho, ako bude rásť príslušná úroveň minimálnej mzdy. Ale nebolo to v zákone, tak to dávame do zákona, aby teda, viete, tie džentlmenské dohody raz môžu platiť, potom už neplatia, aby to bolo definitívne v zákone a tak jak bude stúpať minimálna mzda, bude rásť aj ten štátny príspevok. Ale ešte k tomu, a to je to, čo požadovali spomínané asociácie, dodávame, že z toho samotného rastu pridáme každý rok ešte 30 % navyše, 30 % z toho rastu, aby bolo jasné, a to v rokoch 2023, 2024 a 2025. Je to len prechodné a dočasné ustanovenie kvôli tomu, že táto vláda sľúbila, že od roku 2026 prekope a zreformuje celé financovanie sociálnych služieb s využitím eurofondov z plánu obnovy. Sme veľmi zvedaví, čakáme, že keď to má už od roku 2026 platiť, že to o chvíľu bude na stole a budeme o tom diskutovať. Zatiaľ sa nič nedeje, ale na tú dobu, pre túto chvíľu stačí poskytovateľom sociálnych služieb toto, čo navrhujeme my. Je to presne po dohode opäť s nimi. Opakujem, naviazanie na minimálnu mzdu a k tomu rastu, každý rok v rokoch 2023, ´24 a ´25 pridať ešte 30 % navyše. Tomu rozumiete všetci. A aby som teda len tak do vetra tu nehovoril, že je to v skutočnosti tak, tá spolupráca, tak vám chcem odcitovať podporné stanoviská spomínaných organizácií. Začnem Komorou opatrovateliek Slovenska, toto je ich list, ktorý poslali... (Poslanec nadvihol smerom k plénu hárok papiera. Prerušenie vystúpenia predsedajúcim.)